Document ID: 32004R2051

NÕUKOGU MÄÄRUS (EÜ) nr 2051/2004,
25. oktoober 2004,
millega muudetakse määrust (EMÜ) nr 337/75 Euroopa Kutseõppe Arenduskeskuse loomise kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 308,
võttes arvesse komisjoni ettepanekut,
võttes arvesse Euroopa Parlamendi arvamust, (1)
võttes arvesse Euroopa majandus- ja sotsiaalkomitee arvamust, (2)
võttes arvesse regioonide komitee arvamust,
ning arvestades järgmist:
(1)
Nõukogu 10. veebruari 1975. aasta määrus (EMÜ) nr 337/75 Euroopa Kutseõppe Arenduskeskuse loomise kohta (3) sisaldab sätteid keskuse töökorralduse, eelkõige selle haldusnõukogu kohta. Neid sätteid on korduvalt muudetud pärast igakordset uute liikmesriikide ühinemist uute liikmete lisandumisel haldusnõukogusse.
(2)
2001. aastal teostati Euroopa Kutseõppe Arenduskeskuse (edaspidi “keskus”) välishinnang. Komisjoni vastuses ja selle põhjal haldusnõukogu koostatud tegevuskavas rõhutatakse vajadust kohandada määruse (EMÜ) nr 337/75 sätteid, et säilitada keskuse ja selle haldusstruktuuride töö tõhusus ja tulemuslikkus.
(3)
Euroopa Parlament on palunud komisjonil läbi vaadata agentuuride nõukogude koosseisud ja töömeetodid ning esitada asjakohased ettepanekud.
(4)
Euroopa Töötervishoiu- ja Tööohutusagentuuri, keskuse ja Euroopa Elu- ja Töötingimuste Parandamise Fondi haldusnõukogud on komisjonile esitanud ühisarvamuse haldusnõukogude haldamise ja toimimise kohta tulevikus.
(5)
Euroopa Töötervishoiu- ja Tööohutusagentuuri, keskuse ja Euroopa Elu- ja Töötingimuste Parandamise Fondi kolmepoolsel alusel põhinev haldamine, kus on esindatud asjaomased valitsused, tööandjate ja töövõtjate organisatsioonid, on nimetatud institutsioonide edukuse põhialus.
(6)
Tööturu osapoolte osalemine kõnealuse kolme ühenduse organi haldamisel loob erilised tingimused, mis eeldab nende toimimist ühiseeskirjade kohaselt.
(7)
Valitsuste esindajatest ning tööandjate ning töövõtjate organisatsioonide esindajatest koosnev kolmepoolne nõukogu ja koordinaatori nimetamine tööandjate ja töövõtjate rühmadele on osutunud väga oluliseks. Seega tuleks kõnealune kord ametlikult kehtestada ning laiendada seda samuti valitsuste rühmale.
(8)
Igast liikmesriigist kolmepoolse esindatuse olemasolu tagab suuremate huvirühmade kaasamise ja kutseõppe küsimustele iseloomuliku süsteemide ja lähenemiste mitmekesisuse arvestamise.
(9)
On vajalik arvestada praktiliste tagajärgedega keskuse tegevusele seoses liidu tulevase laienemisega. Keskuse haldusnõukogu koosseisu ja toimimist tuleks kohandada, võttes arvesse uute liikmesriikide ühinemist.
(10)
Haldusnõukogu kodukorras ettenähtud bürood tuleb tugevdada, et tagada keskuse toimimise järjepidevus ja otsuste tegemise tõhusus. Büroo koosseisus peaks jätkuvalt peegelduma haldusnõukogu kolmepoolne struktuur.
(11)
Asutamislepingu artikli 3 kohaselt on ühenduse eesmärk kõikide toimingute puhul naiste ja meeste ebavõrdsuse kaotamine ja võrdõiguslikkuse edendamine. Seetõttu on asjakohane võtta vastu haldusnõukogus ja büroos meeste ja naiste võrdset esindatust soodustavad sätted.
(12)
Seetõttu tuleks määrust (EMÜ) nr 337/75 vastavalt muuta.
(13)
Asutamislepingus ei nähta käesoleva määruse vastuvõtmiseks ette muid volitusi peale asutamislepingu artiklis 308 sätestatute,
ON VASTU VÕTNUD KÄESOLEVA MÄÄRUSE:
Artikkel 1
Määrust (EMÜ) nr 337/75 muudetakse järgmiselt.
1.
Artikli 3 lõige 2 asendatakse järgmisega:
“2. Oma ülesannete täitmisel sõlmib keskus vajalikke sidemeid, eelkõige nii avaliku kui erasektori siseriiklike ja rahvusvaheliste erialaasutustega, ametivõimudega ja haridusasutustega ning töövõtjate ja tööandjate organisatsioonidega. Eelkõige tagab keskus asjakohase koostöö Euroopa Koolitusfondiga, sealjuures oma eesmärkidest kõrvale kaldumata.”
2.
Artikkel 4 asendatakse järgmisega:
“Artikkel 4
1. Keskusesse kuuluvad:
a)
haldusnõukogu;
b)
büroo;
c)
direktor.
2. Haldusnõukogusse kuuluvad:
a)
üks iga liikmesriigi valitsust esindav liige;
b)
üks iga liikmesriigi tööandjate organisatsioone esindav liige;
c)
üks iga liikmesriigi töövõtjate organisatsioone esindav liige;
d)
kolm komisjoni esindavat liiget.
Esimese lõigu punktides a, b ja c märgitud liikmed nimetab nõukogu liikmesriikide, tööandjate organisatsioonide ning töövõtjate organisatsioonide esitatud kandidaatide nimekirjade põhjal.
Komisjon nimetab liikmed, kes teda esindavad.
Nõukogu avaldab haldusnõukogu liikmete nimekirja Euroopa Liidu Teatajas ja keskuse veebilehel.
3. Liikmete ametiaeg on kolm aastat. Liikme võib uuesti ametisse nimetada. Ametiaja lõppemisel või ametist lahkumisel jäävad liikmed ametisse kuni nende tagasinimetamiseni või asendamiseni.
4. Haldusnõukogu valib lõikes 5 nimetatud kolmest rühmast ja komisjoni esindajate hulgast kaheks aastaks, tähtaja pikendamise võimalusega, esimehe ja kolm aseesimeest.
5. Valitsuste esindajad ning tööandjate organisatsioonide ja töövõtjate organisatsioonide esindajad moodustavad igaüks oma haldusnõukogu siseselt toimiva rühma. Iga rühm määrab koordinaatori. Tööandjate ning töövõtjate rühmade koordinaatorid esindavad vastavalt oma organisatsioone Euroopa tasandil ja osalevad haldusnõukogu istungitel, omamata hääleõigust.
6. Esimees kutsub haldusnõukogu kokku kord aastas. Esimees kutsub kokku täiendavad koosolekud vähemalt ühe kolmandiku haldusnõukogu liikmete taotlusel.
7. Haldusnõukogu otsused võetakse vastu liikmete absoluutse häälteenamusega.
8. Haldusnõukogu moodustab büroo. Büroosse kuuluvad haldusnõukogu esimees ja kolm aseesimeest, iga lõikes 5 osutatud rühma koordinaator ja veel üks komisjoni talituste esindaja.
9. Liikmesriigid, lõikes 2 nimetatud organisatsioonid, nõukogu, komisjon ja haldusnõukogu püüavad, igaüks vastavalt oma pädevusele, tagada mees- ja naiskandidaatide võrdset esindatust lõikes 2 osutatud nimetamisteks, lõikes 4 osutatud valimisteks ja lõikes 8 osutatud nimetamisteks.
10. Büroo jälgib haldusnõukogu poolt volitatuna haldusnõukogu otsuste rakendamist ja võtab kõik vajalikud meetmed keskuse töö korraldamiseks haldusnõukogu istungite vaheajal, välja arvatud artikli 6 lõikes 1, artikli 8 lõikes 1 ja artikli 11 lõikes 1 osutatu korral, ilma et see piiraks direktori artiklites 7 ja 8 sätestatud ülesandeid.
11. Haldusnõukogu otsustab büroo iga-aastaste istungite kava. Esimees kutsub kokku büroo lisakohtumised selle liikmete taotlusel.
12. Büroo võtab otsused vastu konsensuse alusel. Kui konsensust ei ole võimalik saavutada, edastab büroo küsimuse haldusnõukogule otsustamiseks.”
3.
Artikli 7 lõiked 1 ja 2 asendatakse järgmistega:
“1. Direktor vastutab keskuse juhtimise eest ja viib ellu haldusnõukogu ja büroo otsused. Ta on keskuse seaduslik esindaja.
2. Direktor valmistab ette ja korraldab haldusnõukogu ja büroo tööd ning tagab koosolekuteks sekretariaadi töö.”
4.
Artikli 8 lõige 1 asendatakse järgmisega:
“1. Direktori esitatud eelnõu alusel võtab haldusnõukogu kokkuleppel komisjoni talitustega vastu keskmise tähtajaga prioriteedid ja aasta tööprogrammi. Programmis võetakse arvesse ühenduse institutsioonide poolt osutatud esmavajadusi.”
5.
Mõnedes keeleversioonides on eestikeelsele haldusnõukogule vastav sõna asendatud sobivama vastega. See muudatus ei puuduta eestikeelset teksti.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 25. oktoober 2004

Labels: 15